Uporaba 76.a člena ZDDV-1

Pojasnilo DURS, št. 4230-84/2010-2, 2. 4. 2010 

Storitve poseke, čiščenja podrasti pod daljnovodi oziroma okoli podobnih infrastrukturnih objektov, se ne glede na to, kdo jih naroča, ne štejejo kot storitev gradbeništva.

Na podlagi a) točke prvega odstavka 76.a člena Zakona o davku na dodano vrednost – ZDDV-1 (Uradni list RS, št. 10/10 – UPB2) mora DDV plačati davčni zavezanec, identificiran za namene DDV v Sloveniji, kateremu se opravijo gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami. 

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08 in 105/09) v 127.b členu določa, da se med gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami iz a) točke prvega odstavka 76.a člena ZDDV-1 uvrščajo storitve pod šifro F/GRADBENIŠTVO standardne klasifikacije dejavnosti.

SURS je glede poseke, čiščenja podrasti pod daljnovodi podal sledečo razlago: »poseke, čiščenja podrasti pod daljnovodi se uvrščajo v šifro 42.220-Gradnja objektov oskrbne infrastrukture za elektriko in telekomunikacije. Druga možnost (čeprav te dejavnosti niso eksplicitno omenjene), bi lahko bila tudi uvrstitev v šifro 81.300- Urejanje in vzdrževanje zelenih površin in okolice, še zlasti, če za te dejavnosti najamete npr. komunalno podjetje«.

Torej, v kolikor gre za poseke, čiščenje podrasti pod obstoječimi daljnovodi, se mehanizem obrnjene davčne obveznost v skladu s 76.a členom ZDDV-1 ne uporabi. V kolikor pa se s poseki, čiščenjem podrasti pripravi teren za gradnjo daljnovodov, pa se takšna transakcija šteje kot del gradbenega projekta. V tem primeru se mehanizem obrnjene davčne obveznosti v skladu s 76.a členom ZDDV-1 uporabi.